《静胜轩》
宋代·毕仲游

官居背西墉，有居惟蔀室。川原在其外，指掌千里隔。

李侯富天在，凿壁盗山色。清风洒面至，竹荫横西北。

坐令方丈地，万古遗胜迹。管氏南州来，谓侯有静德。

朱轮走岐路，夫子驾牛轭。权门聚冠盖，夫子偃空壁。

甘贫分始定，乐道心乃得。自怪尘土人，兹焉憩行役。

欲为居士操，声淡不可识。欲学幽人吟，词野不可易。

忘怀古今混，问道乾坤窄。此意竟如何，青灯夜方寂。

作者简介：毕仲游，郑州管城（今河南郑州）人。宋宰相毕士安曾孙。初以父荫补宗正寺太庙斋郎，熙宁三年与兄毕仲衍同举进士。后又任集贤校理，权太常博士等。其历仕神宗、哲宗、徽宗三朝，为官机敏干练、清廉独慎，颇有吏才。但因受党争牵连，仕途不坦，坎坷一生。与司马光、苏轼等多有交游，工于诗文，其文章精丽、雄伟博辩，议论时政切中时弊。著有《西台集》五十卷，已佚，清四库馆臣据《永乐大典》辑为二十卷。